(1866) Dat de victorien ten wedersijden tegen den Cardinael geobtineert , bewesen , dat men sijn hoogen moet lichtelijck kan reprimeren ende dat hij bijnaest aireede machteloos was .Dat hij ende sijn lant so veel gedaen hadden om Amiens te recouvreren , ende dat sijn frontieren daermede also geruineert waren , dat hem niet wel mogelijck en soude wesen in de oirlogen te continueren met die macht ende middel , als hij desen jare hadde gedaen ; dat hij daertoe niet min couragie hadde , omdat sulcx hem lichtelijcker dochte als tot noch toe , maer dat tijt was te overleggen wat men best voor het toecommende jare soude mogen voornemen om met goede correspondentie van beyden sijden mette macht van dien meer vruchts te doen ende de oirlogen in die quartieren te vercorten , als hij meynde wel doenlijck te wesen , indien elcx hem daertoe wilt employeren , ende dat men den viant daernaer oick in Spangien soude mogen gaen besoucken ende van alle sijn actien ende quellingen doen reeckenen .Dat de langduricheyt vande oirlogen Vranckrijck seer swackte aende sijde vande Nederlanden , als hij nu 3 jaren besocht hadde , omdat de steden vanden viant alles so gefortifieert ende so naer aen Vranckrijck sijn , dat bijnaest totte minste ongelucken voor Vranckrijck geen remedie en is , ende dat sijn voorsaten daeromme d ’ oirlogen van verre ende over tgeberchte gevoert hadden , versocht dat men doch d ’ oirlogen aen die sijde wilde cort maken , daertoe hij de Coninginne van Engelant mede hadde doen versoucken sonder meer so verre te loopen .